title: Regolament ta’ Implimentazzjoni tal-Kummissjoni (UE) Nru 602/2011 tal- 20 ta’ Ġunju 2011 dwar il-klassifikazzjoni ta' ċerti prodotti fin-Nomenklatura Magħquda

text:
               23.6.2011

               MT

               Il-Ġurnal Uffiċjali tal-Unjoni Ewropea

               L 163/8

         REGOLAMENT TA’ IMPLIMENTAZZJONI TAL-KUMMISSJONI (UE) Nru 602/2011
   tal-20 ta’ Ġunju 2011
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Komuni ta' Dwana (1), u b'mod partikolari l-Artikolu 9(1)(a) tiegħu,
   Billi:

               (1)

               Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, huwa neċessarju li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.

               (2)

               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi fuqha, jew li żżid kwalunkwe subdiviżjoni magħha u li hija stabbilita minn dispożizzjonijiet tal-Unjoni speċifiċi, bil-għan tal-applikazzjoni ta’ tariffi u miżuri oħra relatati mal-kummerċ tal-prodotti.

               (3)

               Skont dawk ir-regoli ġenerali, il-prodotti msemmija fil-kolonna (1) tat-tabella mniżżla fl-Anness għandhom jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.

               (4)

               Huwa xieraq li jkun stipulat li informazzjoni tariffarja li torbot u li nħarġet mill-awtoritajiet tad-dwana tal-Istati Membri rigward il-klassifikazzjoni ta’ oġġetti fin-Nomenklatura Magħquda, iżda li mhijiex skont dan ir-Regolament, tkun tista’, għal perjodu ta’ tliet xhur, tibqa’ tkun invokata mid-detentur, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (2).

               (5)

               Il-miżuri previsti f'dan ir-Regolament tfasslu b’konformità mal-opinjoni tal-Kumitat tal-Kodiċi Doganali,

         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella kif tidher fl-Anness għandhom ikunu klassifikati fi ħdan in-Nomenklatura Magħquda taħt il-kodiċi tan-NM indikat fil-kolonna (2) ta' dik it-tabella.
   Artikolu 2
   Informazzjoni tariffarja li torbot maħruġa mill-awtoritajiet doganali tal-Istati Membri, li mhix konformi ma’ dan ir-Regolament, tista’ tibqa’ tkun invokata għal perjodu ta’ tliet xhur taħt l-Artikolu 12(6) tar-Regolament (KEE) Nru 2913/92.
   Artikolu 3
   Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

      Dan ir-Regolament għandu jkun vinkolanti fl-intier tiegħu, u direttament applikabbli fl-Istati Membri kollha.
      Magħmul fi Brussell, l-20 ta’ Ġunju 2011.

            Għall-Kummissjoni, f'isem il-President,
         Algirdas ŠEMETA

            Membru tal-Kummissjoni

      (1)  ĠU L 256, 7.9.1987, p. 1.

      (2)  ĠU L 302, 19.10.1992, p. 1.

      ANNESS

                  Deskrizzjoni tal-prodotti

                  Klassifikazzjoni
                  (Kodiċi tan-NM)

                  Raġunijiet

                  (1)

                  (2)

                  (3)

                  Prodott li jkun fih bolt b’washer miegħu, komma li tespandi u tissikka, u skorfina, kollha magħmula mill-azzar li ma jissaddadx.
                  Il-bolt ikollu ras essagonali, twil 55mm, bil-kamin madwaru kollu u b’saħħa tensili ta’ 490 MPa.
                  Il-komma li tissikka tkun twila 42 mm, b’dijametru estern ta' 10 mm meta ma tkunx fi stat ta’ espansjoni. Ma jkollhiex kamin.
                  Il-prodotti jintuża biex jitwaħħlu oġġetti ma’ sustanza iebsa, bħal ma hu ħajt tal-konkos, billi l-ewwel nett tiddaħħal il-komma li tissikka, bl-iskorfina fiha, f’toqba mħaffra minn qabel, u mbagħad jiddaħħal u jiġi ssikkat il-bolt. Hekk kif il-bolt jiġi ssikkat, l-iskorfina tinġibed lejn ras il-bolt b’mod li l-komma li tissikka tespandi, u l-oġġett jeħel b'mod b'saħħtu mas-sustanza iebsa.

                  7318 19 00

                  Il-klassifikazzjoni hija stabbilita mir-Regoli Ġenerali (GIR) 1 u 6 għall-interpretazzjoni tan-Nomenklatura Magħquda u l-kliem tal-kodiċi tan-NM 7318  u 7318 19 00 .
                  Il-prodott mhux oġġetti kompożiti skont it-tifsira ta’ GIR 3 (b) peress li l-elementi individwali flimkien jikkostitwixxu prodott wieħed individwali, bolt li jespandi. Il-klassifikazzjoni skont l-element li jagħti lill-prodott il-karattru essenzjali tiegħu hija għalhekk eskluża.
                  Il-klassifikazzjoni skont is-sottointestatura 7318 15  bħala bolt, sew jekk bl-iskorfini u l-washers tiegħu jew le, hija eskluża, peress li l-komma li żżomm fil-post hija prodott li la hu skorfina u lanqas washer.
                  Meta wieħed iqis il-karatteristiċi tiegħu, il-prodott għalhekk għandu jiġi kklassifikat taħt il-kodiċi NM 7318 19 00  bħala oġġetti oħra bil-kamin.